Uznesenie Krajského súdu Bratislava sp. zn. 9Sp/41/2016 z 27. 3. 2019
Uznesenie Krajského súdu Bratislava z 27. marca 2019, sp. zn. 9Sp/41/2016, ECLI:SK:KSBA:2019:1016200741.1
Súd: Krajský súd Bratislava
Spisová značka: 9Sp/41/2016
ECLI: ECLI:SK:KSBA:2019:1016200741.1
Dátum vydania: 27. 3. 2019
Forma: Uznesenie
Text rozhodnutia
Súd: Krajský súd Bratislava Spisová značka: 9Sp/41/2016 Identifikačné číslo súdneho spisu: 1016200741 Dátum vydania rozhodnutia: 28. 03. 2019 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2019:1016200741.1 Uznesenie Krajský súd v Bratislave v právnej veci navrhovateľa: R. L., narodeného XX.XX.XXXX, zomretého XX.X.XXXX, naposledy bytom Y. XX, Q. proti odporcovi: Centrum právnej pomoci, Kancelária Bratislava, so sídlom Námestie slobody 12, Bratislava v konaní o opravnom prostriedku navrhovateľa z 20.4.2016 proti rozhodnutiu odporcu sp. zn. 4800/2016-KaBa (28487/2014-KaBA), ČRZ: 23521/2016 zo dňa 12.04.2016, takto r o z h o d o l : Krajský súd v Bratislave konanie z a s t a v u j e . Žiaden z účastníkov konania nemá právo na náhradu trov tohto konania. o d ô v o d n e n i e : Dňa 29.04.2016 bol konajúcemu Krajskému súdu v Bratislave (ďalej len „súd“) doručený návrh - opravný prostriedok navrhovateľa, ktorým sa domáhal zrušenia napadnutého rozhodnutia odporcu Sp. zn. 4800/2016-KaBa (2848/2014-KaBA), ČRZ: 23521/2016 z 12.04.2016. Napadnutým rozhodnutím odporca odňal navrhovateľovi nárok na poskytovanie právnej pomoci vo veci, vedenej na Okresnom súde Bratislava I pod sp. zn. 2Cbi/10/2008. Dňa 8.02.2019 bol tunajšiemu súdu doručený úmrtný list navrhovateľa, vystavený Matričným úradom Mestskej časti Bratislava - Nové Mesto o úmrtí navrhovateľa. Z uvedeného úmrtného listu (zväzok 69, ročník 2019, strana 112, por. č.72 označeného matričného úradu) súd zistil, že navrhovateľ dňa XX.X.XXXX zomrel. Podľa ust. § 250l ods.1) Občianskeho súdneho poriadku (ďalej len „O.s.p.“): Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa ust. ods. 2) citovaného zákonného ustanovenia: Pokiaľ v tejto hlave nie je ustanovené inak, použije sa primerane ustanovenie druhej hlavy. Podľa ust. § 246c ods. 1) O.s.p.: Pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa ust. § 103 O.s.p.: Kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa ust. § 107 ods. 1) O.s.p.: Ak účastník stratí spôsobilosť byť účastníkom konania skôr, ako sa konanie právoplatne skončilo, súd posúdi podľa povahy veci, či má konanie zastaviť alebo prerušiť alebo či môže v ňom pokračovať. Nárok na poskytovanie právnej pomoci, ktorý bol napadnutým rozhodnutím odporcu navrhovateľovi odňatý, bol svojím charakterom osobnostným nárokom navrhovateľa. Pretože navrhovateľ po podaní návrhu v prejednávanej veci zomrel, čo je zrejmé z predloženého úmrtného listu, pričom vzhľadom na povahu veci (osobnostný nárok, ktorý smrťou zaniká) nie je možné v konaní pokračovať a ani ho prerušiť, súd s poukazom na citované zákonné ustanovenia konanie zastavil. O trovách konania súd rozhodol v súlade s ust. § 250h ods.2) O.s.p., tak, že nepriznal žiadnemu z účastníkov konania právo na náhradu trov konania. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, písomne, vo dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. (§ 205 ods. 1 O.s.p).

